„На основу члана 36. став 3. и став 4. Закона о јавним предузећима („Службени гласник РС“, бр. 15/16 и 88/2019), члана 18. Уговора о оснивању „Регионална депонија“ д.о.о. Суботица и Одлуке о спровођењу јавног конкурса за именовање директора „Регионална депонија“ д.о.о. Суботица број VIII/2025-11 од дана 19.05.2025. године, Скупштина ДРУШТВА СА ОГРАНИЧЕНОМ ОДГОВОРНОШЋУ ЗА УПРАВЉАЊЕ ЧВРСТИМ КОМУНАЛНИМ ОТПАДОМ РЕГИОНАЛНА ДЕПОНИЈА СУБОТИЦA (у даљем тексту: Друштво) oбјављује

**ОГЛАС**

**о јавном конкурсу за избор директора**

**„Регионална депонија“ д.о.о. Суботица**

**Подаци о Друштву:** ДРУШТВО СА ОГРАНИЧЕНОМ ОДГОВОРНОШЋУ ЗА УПРАВЉАЊЕ ЧВРСТИМ КОМУНАЛНИМ ОТПАДОМ РЕГИОНАЛНА ДЕПОНИЈА СУБОТИЦA, седиште: 24000 Суботица, Биковачки Пут 280, матични број: 20354194, ПИБ: 105425742, претежна делатност: 3821 – Третман и одлагање отпада који није опасан.

**Подаци о радном месту:** Директор јавне службе/агенције/организације у јавном сектору који обавља следеће послове: представља и заступа друштво; организује и руководи процесом рада; води пословање друштва; одговоран је за законитост рада друштва; предлаже скупштини друштва дугорочни и средњорочни план пословне стратегије и развоја и одговоран је за њихово спровођење; предлаже годишњи, односно трогодишњи програм пословања и одговоран је за његово спровођење; предлаже финансијске извештаје; извршава одлуке скупштине друштва; одговара за уредно вођење пословних књига друштва; одговара за тачност финансијских извештаја друштва; обезбеђује вођење евиденције о свим донетим одлукама скупштине; извештава Скупштину друштва о свом раду; доноси акт о систематизацији и врши друге послове одређене законом и уговором о оснивању.

**Услови за именовање директора:**

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2);

4) да има најмање три године радног искуства на пословима који су повезани са пословима јавног предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности;

10) да поднесе програм рада друштва на мандатни период од наредне четири године.

Директор се именује на период од четири године.

**Место рада:** 24000 Суботица, Биковачки Пут 280

Стручна оспособљеност, знања и вештине кандидата оцењују се у изборном поступку увидом у пријаву и доказе приложене уз пријаву на јавни конкурс, писаном и/или усменом провером, односно на други одговарајући начин сходно потребама рада Друштва, а у складу са законом којим се уређује правни положај јавних предузећа и мерилима за именовање директора.

**Рок за подношење пријава** је 30 дана од дана објављивања јавног конкурса у „Службеном гласнику Републике Србије“.

**Адреса на коју се подносе пријаве:** Пријава на јавни конкурс са доказима о испуњености услова подноси се Комисији за спровођење конкурса за избор директора Друштва, препорученом пошиљком путем поште у затвореној коверти на адресу: „Регионална депонија“ д.о.о. Суботица Комисији за спровођење конкурса за избор директора, 24207 Ором, ПП 3, са назнаком: Пријава на јавни конкурс за именовање директора Регионална депонија доо Суботица - НЕ ОТВАРАТИ -.

**Докази који се прилажу уз пријаву:**

1. биографија**;**
2. извод из матичне књиге рођених;
3. уверење о пословној способности издато од стране надлежног центра за социјални рад (не старије од шест месеци);
4. доказ о стеченом образовању;
5. исправе којима се доказује радно искуство у трајању од најмање пет година на пословима за које се захтева високо образовање;
6. исправе којима се одказује радно искуство у трајању од најмање три године на пословима који су повезани са пословима Друштва;
7. исправе којима се доказује радно искуство у организовању рада и вођењу послова;
8. доказ о познавању корпоративног управљања;
9. изјава оверена од стране надлежног органа да лице није члан органа ниједне политичке странке, односно да је лицу одређено мировање функције у органу политичке странке (не старије од шест месеци);
10. доказ да није осуђивано на казну затвора од најмање шест месеци (не старије од шест месеци);
11. доказ да му нису изречене мере безбедности у складу са законом којим се уређују кривична дела и то: (1) обавезно психијатријско лечење и чување у здравственој установи; (2) обавезно психијатријско лечење на слободи; (3) обавезно лечење наркомана; (4) обавезно лечење алкохоличара; (5) забрана вршења позива, делатности и дужности (не старије од шест месеци) и
12. програм рада друштва.

Сви докази прилажу се у оригиналу или овереној фотокопији у складу са законом којим је регулисана овера потписа.

Неблаговремене, неразумљиве и пријаве уз које нису приложени сви потребни докази, Комисија за спровођење конкурса за избор директора Друштва одбацује закључком против кога није допуштена посебна жалба.

Оглас о јавном конкурсу објављује се у „Службеном гласнику Републике Србије“, „Службеном листу Града Суботице“, „Службеном листу Општине Сента“, „Службеном листу Општине Кањижа“, „Службеном листу Општине Нови Кнежевац“, „Службеном листу Општине Чока“, „Службеном листу Општине Бачка Топола“, „Службеном листу Општине Мали Иђош“, у дневном листу „Данас“, на званичној интернет страници [www.deponija.rs](http://www.deponija.rs) и на званичној интернет страници Града Суботице и општина Сента, Кањижа, Бачка Топола, Мали Иђош, Чока, Нови Кнежевац.

**Подаци о лицу за контакт:** Лице задужено за давање обавештења о јавном конкурсу је Андреа Грунчић, пословни асистент, телефон: 024/673-815.

Председник Скупштине

Андреа Кикић с.р.“